Papersnake/gushiwen huggingface dataset:
柳花歌寓芜城作
毛奇龄（清代）

春风濯濯江南路，吹过邗关到瓜步。邗关三月春草长，市楼大道怨春阳。

阳春初开日杲杲，大道花飞一何早。清明渐近细雨来，绕树游丝堕缥缈。

游丝缥缈绕如雾，绾入隋堤柳条住。隋堤柳色青珑璁，娓娓流莺啼不去。

流莺啼处停玉镳，依依拂面尽长条。挥鞭既度红栏曲，驱车还上绿杨桥。

红栏绿柳心断绝，隋苑隋堤有离别。新声三叠何处吟，弱线千条倩谁折。

可怜草青及春暮，可怜绿柳低还仆。青楼曳翠萦酒垆，白马连钱系归渡。

低枝毵毵接长坂，高枝蓬蓬白花满。茫茫飞雪绕去迟，冉冉轻绵罥来晚。

翩随晚蝶罥朱花，缓向春烟拂玉鸦。几时飘飖落西苑，几时流荡去南家。

南家西苑两相叶，流荡飘飖日憔悴。春风吹去不上天，春燕衔将复垂地。

初翻积雨障轻尘，更度妆楼袅素茵。满眼离披不知处，愁杀东西行路人。
种竹重寄子瞻
刘攽（宋代）

官曹何独异吾庐，修竹成林手种初。未必七贤皆纵逸，因从三昧得无馀。

风声似水还成韵，日影填金尚觉疏。旧事喜君能记忆，兴来当复埽墙书。
宿驿南
盛乐（清代）

停骖问古驿，山色入樵歌。惟有客愁远，不堪秋雁过。

天低云气老，野阔北风多。此去柴桑近，东篱今若何。
寒食感怀示子焘二首 其一
郭祥正（宋代）

柳暗青春暮，莺啼静院阴。乡关隔寒食，父子共沾襟。

未举鹏天翼，聊为鵩舍吟。惊魂招不得，时节感人深。
读易
詹初（宋代）

先天本无言，有言即后天。
欲知先天易，须在无言前。
子敬见和食雪诗仍次前韵
曹彦约（宋代）

色如姑射未全真，消得新诗脍炙人。
冰不待藏须洁齿，冻何须解要濡唇。
烹茶尚有虀监味，食蘖难夸麴米春。
胜欲清凉非内热，不庆宴赏羡诸臣。
览家宗伯古林公天山堂集
何吾驺（明代）

閒披金鉴许谁同，每忆先朝指佞忠。九庙有灵留铁面，千秋遗草照丹枫。

天山堂外人犹昨，风月楼头韵转工。姜桂祇今馀辣性，秩宗南去有如翁。
赠别董彦速四首 其二
谢薖（宋代）

多谢清风日扫庭，与君同种菊青青。开花烂熳君何在，莫忘萧条我独醒。
望天台山二绝
陈恬（宋代）

气聚烟云速，风飞山岳摧。
神游八极表，何必访天台。
九日赠司空文明
李端（唐代）

我有惆怅词，待君醉时说。长来逢九日，难与菊花别。

摘却正开花，暂言花未发。
阻风华阳镇谒三闾庙
慧秀（明代）

左徒忠愤见词章，风阻舲船拜庙旁。鱼腹吐云天半黑，龙门吹庙日俱黄。

蕙肴桂酒乡人荐，修幕灵衣估客张。应念远游将托乘，涉馀容与上涔阳。
晚步
刘安上（宋代）

秋半凄然客思清，杖藜何处畅幽情。晚天风雨莓苔活，閒傍栏干取次行。
同子辉月下观梅二首 其一
陶梦桂（宋代）

风声不作寒无力，云翳才收月有华。清兴牵人眠不得，开门共看古梅花。
陈思王
薛季宣（宋代）

乔松产崇岳，托迹太高亢。飘摇风雪场，蜷局蛟龙状。

干霄竟何事，劲节良独壮。下有楸桐秀，远入烟霞望。

天意固有在，人情亦云妄。苦乏柔苗荫，直傲清霜量。

居然嗟彼其，坐使出其上。至哉文身子，三以天下让。
偈颂七十六首
释师范（宋代）

二月复二月，韶光尚可留，
雪消深涧低，花发旧枝头。
万木寒威解，千峰翠色浮。
有谁知此意，相共倚危楼。
薛家塘
李士会（宋代）

自古杀忠良，多用巧中伤。
不驱飞作鬼，那得桧封王。
有士冤狴犴，无辜忤庙堂。
至今流斥地，人说薛家塘。
胡笳十八拍。第十四拍
刘商（唐代）

莫以胡儿可羞耻，恩情亦各言其子。手中十指有长短，

截之痛惜皆相似。还乡岂不见亲族，念此飘零隔生死。

南风万里吹我心，心亦随风度辽水。
醉落魄
周邦彦（宋代）

葺金细弱。秋风嫩、桂花初著。蕊珠宫里人难学。花染娇荑，羞映翠云幄。

清香不与兰荪弱。一枝云鬓巧梳掠。夜凉轻撼蔷薇萼。香满衣襟，月在凤凰阁。
宿妙庭观
王十朋（宋代）

小小琳宫气象清，云軿遐想董双成。灵丹炼就覆金鼎，仙鹤归来闻玉笙。

两绝老坡吟处境，千秋太白曲中名。尘埃奔走东归客，寄卧一庵听雨声。
四月四日饮吴仲立家海桐花下吴伯承以事不至
张栻（宋代）

翠盖亭边春色归，还来把酒及开时。
坐无车公欢意少，犹得风前读好诗。
龙门八咏。水西渡
刘长卿（唐代）

伊水摇镜光，纤鳞如不隔。千龛道傍古，一鸟沙上白。

何事还山云，能留向城客。
送王观
吴可（宋代）

文正活国手，颇恨见不及。
宦游识其孙，想像高寇岌。
岂但为交识，自是贤友执。
尤思谈性命，微到鬼神泣。
吾曹饮沧海，百川羹一吸。
失却大官味，卷舌舐泥汁。
因依既云久，临别百忧集。
去去好护持，雨荷终不湿。
通天台
祝德麟（清代）

清渭流无极，高台迹已平。寻常兴废事，何与沈初明。
曾季明经过相见闻寿冈先生挂冠之报且承动静
赵蕃（宋代）

夫子文章何所如，高处直命骚为奴。
世人共诵词人赋，不道雕虫羞壮夫。
儿时闻公芗林社，既见则喜已白须。
公亦与我自言志，笑谓此客向来无。
昨传得官隶王都，且复将试齐相壶。
岐江严湍浪饶舌，爱公愿公吾道扶。
今知谢事归悬车，食可无肉寒须襦。
再三问公近起居，复道今腴非昔癯。
君今好去相与娱，马牛宁得加我呼。
绝代幽居在空谷，市门三五方当垆。
次赵帅韵三首
陈造（宋代）

眼眩如看九色霞，女肤侧理字栖鸦。
挽回春事凭诗力，留住风林欲褪花。
用黄子益韵二首
裘万顷（宋代）

睡起忻然思虑少，病余犹觉应酬艰。
招摇风月聊须竹，收拾云酬幸有山。
但要世缘随手断，莫忧诗债几时还。
追奔富贵非吾事，且占林泉一味闲。
有触述怀
华岳（宋代）

英雄还要识英雄，不识英雄总是空。
投鼠在人当忌器，见鸿非我独弯弓。
情从忠佞分轻重，事戒恩威戾始终。
说与翠微休截截，三缄从此更须工。
凤阳南二十里陟小岭望见环滁诸山
程敏政（明代）

一时飞思薄青冥，水墨图开万里屏。若个溪山幽绝处，酿泉声绕醉翁亭。
足痛无聊块坐读江西诗
杨万里（宋代）

两脚遍云水，群书久网丝。却因三日痛，理得数编诗。

不借双高挂，毋追一任欹。老来非爱病，不病亦何为。
迎春曲三阕
宋祁（宋代）

东郊风驭软，严署漏筹添。
柳拂将军壁，梅飘公主奁。
舞衣裁几许，新人解织缣。
和君时叔宜睡 其一
彭汝砺（宋代）

毋论鸟梦并鱼梦，一听牛呼更马呼。看取南柯如许事，睡时扰扰觉时无。
梦
徐寅（唐代）

月落灯前闭北堂，
神魂交入杳冥乡。
文通毫管醒来异，
武帝衡冥觉后香。
传说已徵贤可辅，
周公不见恨何长。
生松十八年方位，
通塞人间岂合忙。
次韵刘炳先昆仲见寄
王庭圭（宋代）

未有新诗敌庾郎，徒将断木点青黄。峨冠不满三尺许，拆袜仍无一寸长。

鹏翼端能翻碧汉，芥舟唯可置坳堂。君才本自堪磨琢，颖脱当如锥在囊。
春至
曹彦约（宋代）

闰后阳和乐不禁，还将动静印天心。
借留腊意梅藏玉，指点春容柳转金。
冗夺渐疏诗领略，情钟须索酒追寻。
玉京山色{共阝}亭水，自与丝桐作赏音。
七月二日偕查峻丞郭啸麓唐立庵刺船淼薮
郑孝胥（清代）

水光映林林掩水，隐约扁舟没葭苇。一往离披薮愈深，水复林葭凡几里。

孤亭瘦塔常在望，再转三回犹可指。豁然人意与云平，疑有秋声撇波起。
题养正图六十首 其四 丹书受戒
弘历（清代）

颛顼道匪遥，端冕丹书勘。敬义及怠欲，所争胜一念。

讵惟诫宁王，万古垂君鉴。
熙宁桥
郑叔侨（宋代）

千寻水面跨长桥，隐隐晴虹卧海潮。
结驷直通黄石市，连艘横断白湖腰。
忆江西提刑何仲容
周敦颐（宋代）

兰自香为友，松何枯尚春。
荣来天泽重，殁去绣衣新。
尽作百年梦，终归一窖尘。
痛心双泪下，无复见贤人。
提刑祠部再和前篇猥为祷祈之应辄复次韵且以见志
张方平（宋代）

长吏忧民深望岁，诸侯闵雨著编年。鹅鲜聊用遵明诏，尪鼻何能感上天。

五事肃时敛在宥，九功美利属持权。守藩无状惟推分，必在蒙庄内外篇。
送范漕赴召八绝
洪咨夔（宋代）

走卒儿童口是碑，百年几见好监司。
浣花镜月经行处，草木江山亦去思。
留别东郡诸僚友
梅挚（宋代）

祖帐飘扬堤柳边，北来飞盖复翩翩。
追随不忍轻言别，回首城楼没晚烟。
客有馈鲜鲫月夜与
李纲（宋代）

步月溪头放小鲜，银梭掷水势飞翻。清波真是悠然去，不似洋洋秪听言。
题壁绝句
龚程（宋代）

月度疏棂起更慵，坐听澄照五更钟。却思潮上西兴急，风绕山前万个松。
梅天薝卜花开
韩淲（宋代）

梅润愔愔雨脚斜，海天长夜一瓯茶。巴笺试罢卷书坐，静看小丛薝卜花。
赠祝跛
华岳（宋代）

我生多蹇难，事业冷於水。
内外两五行，丑恶讳人举。
武夷有跛者，抱术遍荆楚。
抠衣忽趋隅，觌面便相许。
摇手无所需，再拜拂毫楮。
一诗聊赠行，无以壮箱筥。
赋秋日悬清光赐房玄龄
李世民（唐代）

秋露凝高掌，朝光上翠微。参差丽双阙，照耀满重闱。

仙驭随轮转，灵乌带影飞。临波无定彩，入隙有圆晖。

还当葵藿志，倾叶自相依。
南柯子 怀珏楼应夫人
方怀英（清代）

曲沼荷钱碧，繁枝榴火红。行帆流水梦无踪。翘首白云当户、叠奇峰。

梁燕绸缪语，怀人寥寂中。关河百二路重重。难向溪头双鲤、问诗筒。
所居二室号书痴禅悦各成一诗·书疾
葛立方（宋代）

枕溪曲室巧涵虚，黄卷旁罗恣卷舒。
单族未应惭四姓，寸阴端合竞三余。
麟毛不具羞文虎，狸骨空传尚墨猪。
坐穴藜床逢掖事，那知新有鹤头书。
纪怀
陆游（宋代）

未斸要离冢畔云，侩牛得食寄乡枌。
修身本欲善吾死，临事岂忘尊所闻。
时序管宁亲馈奠，江山庞老上丘坟。
饰巾家箦从来事，万种悠悠莫苦分。
与潘寿生话旧
郑璜（清代）

客中谁与慰羁孤，喜得高阳旧酒徒。一辈俊才仍濩落，十年相见总江湖。

略惊憔悴颜非昔，为阅崎岖胆渐粗。各有故园三亩在，莼鲈香里得归无。
感兴
张宣（明代）

天下竟如何，阳微气少和。
南冠瞻北斗，吴女解淮歌。
邻壤青犹燧，江流白自波。
古来经略事，不在杀伤多。
峡山游瞩效齐梁体四首 其三 飞来古寺
欧大任（明代）

昔日优婆塞，今来舍利前。四山皆笠岭，一水是桑田。

地涌青莲皆，经乘白马年。累劫空成幻，三宿即为禅。

汉后如相见，应知降彩旃。
许洞归吴中
杨亿（宋代）

春渚归艎不暂留，青丝如葆恐逢秋。
骚人已得江山助，赋客终逢霰雪游。
三径未荒休欢鹏，十浆先馈定惊鸥。
洞庭霜橘疁田粟，岁计犹堪比彻侯。
酬灵彻上人以诗代书见寄（时在荐福寺坐夏）
权德舆（唐代）

莲花出水地无尘，中有南宗了义人。已取贝多翻半字，

还将阳焰谕三身。碧云飞处诗偏丽，白月圆时信本真。

更喜开缄销热恼，西方社里旧相亲。
即事四绝 其四
吕本中（宋代）

经旬却怕酒杯深，野寺虽闲病至今。莫谓闲居厌医药，未妨随證检千金。
夜行偶成
陈藻（宋代）

脚踏横塘外氏村，忽瞻北极动归魂。
贫姑生理凋零尽，八十无儿住此门。
泊流潢驿，潮风大作二首
杨万里（宋代）

忽看草树总离披，记得沙行昨日时。
除却潮来无别事，海风动地亦何为。
次韵和张屯田新年六十九
刘攽（宋代）

春风数尽九，节物都非旧。幕府省文书，阶除减奔走。

慵怜啼鸟唤，老藉高花诱。前林通杖屦，小榭勤箕帚。

喜逢张公子，七十健少有。解吟长韵诗，不避盈樽酒。

囷仓年谷实，邻里均石斗。樊圃畦陇成，馀力到花柳。

长为子孙主，击壤欢百口。
赠陈宣干
喻良能（宋代）

嗜古心仍切，寻诗句益工。
十年江左别，一笑日边同。
补外吾天幸，怀归子道东。
好为旬朔款，解榻待春风。
次韵简林绍先诸友三首 其一
俞德邻（宋代）

宦路风波渺望洋，几人赤马旦蒙霜。便便懒是誇经笥，嗑嗑从渠笑酒囊。

花柳春风朝步屧，菰蒲春水夜鸣榔。人间别有桃源路，肯为浮荣替戾冈。
郡将夜醮分贶斋酎
宋祁（宋代）

殊庭夜醮肃真仪，奏罢云章月已低。
自笑谈宾真俗骨，不斋犹得醉如泥。
元嘉七年以滑台战守弥时遂至陷没乃作诗
刘义隆（南北朝）

逆虏乱疆场，边将婴寇仇。坚城效贞节，攻战无暂休。

覆沈不可食，离机难复收。势谢归途单，于焉见幽囚。

烈烈制邑守，舍命蹈前修。忠臣表年暮，贞柯见严秋。

楚庄投袂起，终然报强仇。去病辞高馆，卒获舒国忧。

戎事谅未殄，民患焉得瘳。抚剑怀感激，志气若云浮。

愿想凌扶摇，弭旆拂中州。爪牙申威灵，帷幄骋良筹。

华裔混殊风，率土浃王猷。惆怅惧迁逝，北顾涕交流。
楚城
陆游（宋代）

江上荒城猿鸟悲，隔江便是屈原祠。
一千五百年间事，只有滩声似旧时。
逢陈当时
何璧（明代）

湖海年年气尚横，相逢一笑盖初倾。
悔因任侠轻妻子，恨不从初结弟兄。
客里卖文难得价，市中说剑畏知名。
灯前喜共猿公语，闻道辽阳正请兵。
忆秦娥·金杯侧
张翥（元代）

金杯侧。东风易醉多情客。多情客。送君南浦，送春南陌。落花巧妒罗裙色。舞红变尽休轻拆。休轻拆。待他归看，旧时宽窄。
次韵蔡坚老秋日登拟岘台
释正宗（宋代）

秋容淡薄晚烟孤，千里谁开水墨图。欲借扁舟乘兴去，卧看月影弄风蒲。
谢魏户曹惠酒
郭祥正（宋代）

官醪不许买，兵酝未尝得。愁杀避俗翁，甘为独醒客。

缘何魏夫避，心仁生悯恻。双壶辄分送，涸鳞被甘泽。

铛杓再施设，并欲醉君德。百川供长虹，叱吒天地窄。

尽从秋水来，大笑问河伯。胡为辨牛马，滟滟浮月魄。
宋理宗南楼风月横披（二首选—）
刘因（元代）

物理兴衰不可常，每从气韵见文章；
谁知万古中天月，只办南楼一夜凉！
发京邑
史夔（清代）

靡靡即长道，承命发华辀。寒风吹易水，凉月渡芦沟。

河梁霁暮色，驱车登古丘。西望九折坂，南顾江河流。

江河多风涛，道路阻且修。欲济川无梁，引领心怀忧。

厉揭古有训，慷慨怀前修。
送陆全卿巡按福建
吴俨（明代）

问君头上是何冠，到处能令暑作寒。只恐马前霜易落，荔枝五月未成丹。
和遁泽雨中韵 其二
王柏（宋代）

一雨踰旬势未休，微寒犹欲衣轻裘。水精颗颗留蛛网，土脉层层起蚁楼。

正免客车频倒屣，莫将诗句苦埋头。书生事业浩如海，鞭辟尤思友谊稠。
仙峰庵屋内大树
朱煌（清代）

举头天外几千年，历劫风霜不变迁。消尽人间烟火气，不成栋梁便成仙。
彗星
戴埴（宋代）

绍定壬辰闰九月，已酉之夜彗星出。
清台奏御，正衙避席。
太官减膳羞，瞽宗彻音乐。
鸡竿肆眚出囚系，龙扆责躬求谠直。
精诚彻九垓，德音走重译。
圜桥冠带虀盐生，筦窥熿熿对以臆。
臣闻泰素朕形，玄黄辨色。
左旋右转，一阖一闢。
来伸往屈四时行，除旧布新寒暑易。
恢恢天网疏，统理废厥职。
东方岁星木主仁，不扫暴刻尚搥剥。
南方荧惑火主礼，不扫骄蹇习凌弱。
西方太白金主义，不扫寇盗生乱略。
北方辰星水主智，不扫蒙蔽长谗慝。
中央填星土主信，不扫诈欺滋奸猾。
皇穹遴选纲纪星，出持彗帚扫环域。
日华机上有九彗，作上作下空如笔。
归邪向上有两彗，出出不行见则灭。
天狗短彗在尾傍，火光炎炎空烜赫。
天搀类彗云如斗，蚩尤类彗箕后曲。
六贼如彗在西方，咸汉带彗居正北。
驱策举莫前，彗乃排胶轕。
不指房心明堂位，不临箕尾后妃宅。
不抵参昴咏衾裯，不向牛女逐淫佚。
不访狱廪至娄胃，不询盖营业员到危室，
不求社庙上井鬼，不好文章游奎壁。
不穷天根越亢氐，不咨弋猎来柳毕。
不从玄枵问虚耗，不由张素丐觞客。
不自觜觽访葆旅，不入柳仓觅厨食。
不呼七星问急事，不召南斗共斟酌。
天王帝廷为大角，两帝三得如鼎足。
斗柄指所，以建时节，
曰摄提格。洒扫庭内万化基，
芜秽不治孰观法。轸驱风车为宰辅，
负衡失平在修饰。翼鼓羽翮主变夷，
飞翰不劲必振刷。秃帚一加，
内清外肃。四海九州，
罔不臣妾。帝府中居斡枢机，
万年千载不停息。
过流河
崔旭（清代）

曲折长河水，回旋鼓柁行。岸颓村舍近，风利布帆轻。

世事岂能料，吾身方远航。老来激昂意，未是爱浮名。
戊子七月十一日
薛师石（宋代）

贫因几首诗，閒高一著棋。
瓜田常嘿坐，不原有人知。
次韵文蔚约梅上人来访
方回（元代）

惭非限客郑当时，猥荷高人不见遗。
顿悟可能参佛理，淡交谁是喜僧诗。
过从未许泥行数，属和多因险韵迟。
彼此缄滕各收拾，他年开卷两相知。
题陈胜林园
皇甫冉（唐代）

闭门不肯偶时人，荒竹闲园莫厌贫。
腊后春风能几日？家中芳草自相亲。
次韵刘景文登介亭
苏轼（宋代）

泽国梅雨余，衰年困蒸溽。
高堂磨新塼，颇觉利腰足。
松根百尺井，两绠飞净渌。
流觞聚儿童，一笑为捧腹。
清风信可御，刚气在岩麓。
始知共此世，物外无三伏。
长歌入云去，不待弦管逐。
西湖真西子，烟树点眉目。
涛沙少酝籍，高浪翻雪屋。
俯仰拊四海，百世飞鸟速。
远追钱氏余，近吊祖侯躅。
吾生如寄耳，寸晷轻尺玉。
谁似刘将军，逸韵谢边幅。
千言一挥手，五车不再读。
春岩彩鸡舞，月峡哀猿哭。
朝先鶗鴂起，暮与寒螀续。
我老废吟哦，赖君时击触。
従今事远览，发轫此幽谷。
清游得三昧，至乐谢五欲。
莫作狂道士，气压刘师服。
梅魂次周斐然韵
方回（元代）

搜香索影夜凝神，楚些招还萼绿真。
月底似逢和靖老，风前恍见寿阳人。
清寒不类巫山梦，素豔全非洛浦尘。
尤物有灵生幻相，凭谁貌取补之春。
宿青阳云松台
萨都剌（元代）

县门遥接九华山，日日天开图画看。云气晓连铜篆湿，翠光晴锁砚池寒。

人间官府红尘马，天上神仙白玉盘。高卧云松定何日，仰攀北斗夜阑干。
菩萨蛮
程垓（宋代）

和风暖日西郊路。游人又踏青山去。何处碧云衫。映溪才两三。

疏松分翠黛。故作羞春态。回首杏烟消。月明归渡桥。
和晏相公触事成咏四首
韩维（宋代）

栟桐结双根，皮附若毛氄。
乘秋一剪剥，碧叶始竦竦。
岂识山中木，终年自拥肿。
西园春日
李献能（金朝）

的皪冰梢出短墙，泓澄暖绿静横塘。娟娟高竹迎人翠，袅袅长红隔水香。

病起心情疏酒盏，朝来风色妒年芳。只应归去芸窗晚，梦到湘妃锦瑟傍。
游三游洞游洞之日有亭吏乞诗既为留三绝句于
苏轼（宋代）

一径绕山翠，萦纡去似蛇。
忽惊溪水急，争看洞门呀。
滑磴攀秋蔓，飞桥踏古槎。
三扉迎北吹，一穴向西斜。
叹息烟云去，追思岁月遐。
唐人昔未到，古俗此为家。
洞暖无风雪，山深富鹿豭。
相逢衣尽草，环坐髻应髽。
灶突依岩黑，樽罍就石洼。
洪荒无传记，想像在羲娲。
此事今安有，遗踪我独嗟。
山翁劝留句，强为写槎牙。
秋夜出门观月
陆游（宋代）

六十衰翁适得闲，一秋无事掩柴关。
雁来惨淡沙场外，月出苍柴云海间。
饮酒已衰犹爱客，著书初毕可藏山。
此生终羡渔家乐，小艇常冲夕霭还。
奉送戚都护归田四首
陈第（明代）

承平日久不知兵，南北征师浪结营。
独有鸳鸯明节制，堂堂中国振先声。
岣嵝碑
范咸（清代）

岐阳石鼓文仅存，安置太学真嶙峋。更复上溯二千载，神禹鸟迹荒丘坟。

退之好奇寻古碣，眼未曾见空传说。岣嵝山尖读旧碑，赤文绿字蛟龙掣。

是谁道士偶得睹，事幽语秘终非实。朱张重游入杳茫，鸾漂凤泊悲苍凉。

搜索南岳竟无有，书之简策心徬徨。丹铅先生生已晚，独窥墨本神飞扬。

篆奇义密苦未晓，译以形象词琳琅。自云祝融峰绝顶，踝书巉刻非虚影。

仙扃灵钥辟千年，万古文章传世永。我来修志惭直笔，稽古湮沈肝肺热。

炎帝茶陵尚郁葱，湘灵帝子啼鹃血。初访岳麓得数纸，拖船坳侧依稀是。

传闻南渡嘉定年，隐真屏下移来此。献之连帅镌石壁，四绝堂前谁与敌。

更教摹拓薰麝煤，著手摩挲苔藓剔。衡阳令君忽致书，惠我古本行次且。

县北计里五十二，岣嵝有峰藏璠玙。大禹庙后数百尺，精铁面削螭盘纡。

有司置吏勤守护，闭藏风雨雷霆俱。浴手幡阅少缺画，非隶非篆非虫鱼。

翚飞翼跂倚短剑，古鼎跃水罗珊瑚。两本肥瘦差有别，麓山重刻宁差讹。

云何至宝反后出，永叔夹漈遗摭罗。新安当时已难觅，紫盖咫尺迷嵯峨。

问途雁塔初不远，岂有万丈遮藤萝。是邪非邪正难识，未得辨口如悬河。

《尚书》古文疑伪作，姚兴张霸何其多。谬托蝌斗费量度，孰为发覆忘偏颇。

多闻阙疑见阙殆，吾服至教脱臼科。少陵枉自嗟才竭，昌黎力薄终如何。

后生仰止兴不浅，金泥玉检空吟哦。
步虚四章
白玉蟾（宋代）

昔在神霄府，飞云步玉天。
玉天三十六，六梵聚飞仙。
太帝升烟殿，东皇驾凤軿。
真灵来亿万，听演太灵篇。
以竹院逢僧为韵集杜工部句赠鹤林老别流禅师四首 其四
俞德邻（宋代）

浮生如过隙，世故莽相仍。略税林下鞅，远访云端僧。

愿闻第一义，将衰栖大乘。清谈有滋味，小子得无承。
金刚随机无尽颂·结实分主
释印肃（宋代）

能执般若锋，发信力难穷。
岂羡金轮位，只乐佛心通。
刘仙岩和曹辅韵
梁子美（宋代）

神仙灵异古今传，穷理修真本自然。遗址宛存疑谷口，苍崖乔木耸青天。
择之得鹿割鲜见饷以诗为谢
周紫芝（宋代）

潘郎尉居巢，月止万钱俸。遥怜寒孟郊，午食勤夜诵。

空庖无鸡豚，敢设亚父供。如何得伊尼，割鲜勤远送。

老夫极惊喜，儿曹亦嘲讽。悯我太常斋，此意君良重。

饥肠罄一饱，状若蹲鸱冻。茅檐坐局促，山禽听晓哢。

安得随少年，短衣飞挽鞚。烧野得惊麋，即之那忍纵。

呦呦寒声微，麌麌一矢中。聊复从左盂，猎我江南梦。
普天乐·西湖即事
张可久（元代）

蕊珠宫，蓬莱洞。青松影里，红藕香中。千机云锦重，一片银河冻。香缈佳人双飞凤，紫箫寒月满长空。阑干晚风，菱歌上下，渔火西东。
再和前韵 其三
彭汝砺（宋代）

生涯泛泛寄浮鸥，老矣华簪笑未投。宛转枕前清夜梦，还随修水近山流。
老怀
陆游（宋代）

老怀常易感，秋雨苦难晴。
羁枕悲欢梦，高城长短更。
荣枯一螘垤，成壤几棋枰？抱疾茅檐下，行人肯寄声。
苔钱八韵
魏野（宋代）

物外幽奇物，吟看复叹吁。
豪家如可用，穷巷却应无。
闲共僧赢如，卑嫌俗竞呼。
山疑和雨买，地似带烟租。
密锁怜庭竹，深藏恨砌芜。
贪多宁损志，嫌少不为愚。
良冶何由铸，常流岂易图，
野人唯自爱，难把悦妻孥。
富沙道中述怀
华岳（宋代）

败鼓非全材，毁瓦不自牧。
造物儿未戏，达人火先扑。
卜不到渭滨，人徒蹉海曲。
彼哉真彼哉，伐尽牛山木。
老君十六变词 其四
佚名（隋代）

四变之时。生在东方身青葱。出胎堕地能瞳舂。合口诵经声雍雍。

白日母抱夜乘龙。昆仑山上或西东。上天入地登虚空。

仙人侍从数万里。当此之时神气通。
闻橹
梅尧臣（宋代）

静夜有舟下，中流闻橹声。
隔窗灯已暗，卷帽月微明。
渐向寒湾远，遥应宿枕惊。
客心何苦急，曾是不缘名。
闺恨
谢逸（宋代）

汲井浣我衣，伐石固我墉。尘埃不被体，绝无人迹通。

洋洋西江水，我车不敢渡。夙驾岂不早，早行畏多露。

行止既有义，离合亦有时。众人岂无心，不如我所止。
和蒲安行诚之秘丞游乌奴寺
冯山（宋代）

共随春色探幽奇，春到山中未几时。啸傲烟霞凌绝顶，毫芒人物乱交逵。

已登高阁临清旷，更羡轻舟泛渺瀰。落笔停杯遂陈迹，莫辞钟鼓下山迟。
祫飨太庙 其一
郊庙朝会歌辞（宋代）

猗我僖祖，德潜而充。庆之所基，日茂以崇。施及后嗣，天命有融。

庙歌载之，播于无穷。
览古十四首
吴筠（唐代）

圣人重周济，明道欲救时。孔席不暇暖，墨突何尝缁。

兴言振颓纲，将以有所维。君臣恣淫惑，风俗日凋衰。

三代业遽陨，七雄遂交驰。庶物坠涂炭，区中若棼丝。

秦皇燎儒术，方册靡孑遗。大汉历五叶，斯文复崇推。

乃验经籍道，与世同屯夷。弛张固天意，设教安能持。

兴亡道之运，否泰理所全。奈何淳古风，既往不复旋。

三皇已散朴，五帝初尚贤。王业与霸功，浮伪日以宣。

忠诚及狙诈，淆混安可甄。馀智入九霄，守愚沦重泉。

永怀巢居时，感涕徒泫然。

栋宇代巢穴，其来自三皇。迹生固为累，经始增百王。

瑶台既灭夏，琼室复陨汤。覆车世不悟，秦氏兴阿房。

继踵迷反正，汉家崇建章。力役弊万人，瑰奇殚八方。

徇志仍未极，促龄已云亡。侈靡竟何在，荆榛生庙堂。

闲居览前载，恻彼商与秦。所残必忠良，所宝皆凶嚚。

昵谀方自圣，不悟祸灭身。箕子作周辅，孙通为汉臣。

洪范及礼仪，后王用经纶。

吾观采苓什，复感青蝇诗。谗佞乱忠孝，古今同所悲。

奸邪起狡猾，骨肉相残夷。汉储殒江充，晋嗣灭骊姬。

天性犹可间，君臣固其宜。子胥烹吴鼎，文种断越铍。

屈原沈湘流，厥戚咸自贻。何不若范蠡，扁舟无还期。

尝稽真仙道，清寂祛众烦。秦皇及汉武，焉得游其藩。

情扰万机屑，位骄四海尊。既欲先宇宙，仍规后乾坤。

崇高与久远，物莫能两存。矧乃恣所欲，荒淫伐灵根。

金膏恃延期，玉色复动魂。征战穷外域，杀伤被中原。

天鉴谅难诬，神理不可谖。安期返蓬莱，王母还昆仑。

异术终莫告，悲哉竟何言。

鲁侯祈政术，尼父从弃捐。汉主思英才，贾生被排迁。

始皇重韩子，及睹乃不全。武帝爱相如，既征复忘贤。

贵远世咸尔，贱今理共然。方知古来主，难以效当年。

食其昔未偶，落魄为狂生。一朝君臣契，雄辩何纵横。

运筹康汉业，凭轼下齐城。既以智所达，还为智所烹。

岂若终贫贱，酣歌本无营。

晁错抱远策，为君纳良规。削彼诸侯权，永用得所宜。

奸臣负旧隙，乘衅谋相危。世主竟不辨，身戮宗且夷。

汉景称钦明，滥罚犹如斯。比干与龙逢，残害何足悲。

绛侯成大绩，赏厚位仍尊。一朝对狱吏，荣辱安可论。

苏生佩六印，奕奕为殃源。主父食五鼎，昭昭成祸根。

李斯佐二辟，巨衅钟其门。霍孟翼三后，伊戚及后昆。

天人忌盈满，兹理固永存。方知得意者，何必乘朱轮。

灭景栖远壑，弦歌对清樽。二疏返海滨，蒋诩归林园。

萧洒去物累，此谋诚足敦。

至人顺通塞，委命固无疵。吾观太史公，可谓识道规。

留滞焉足愤，感怀殄生涯。吾叹龚夫子，秉义确不移。

晦迹一何晚，天年夭当时。薰膏自销铄，楚老空馀悲。

达者贵量力，至人尚知几。京房洞幽赞，神奥咸发挥。

如何嫉元恶，不悟祸所归。谋物暗谋已，谁言尔精微。

玄元明知止，大雅尚保躬。茂先洽闻者，幽赜咸该通。

弱年赋鹪鹩，可谓达养蒙。晚节希鸾鹄，长飞戾曾穹。

知进不知退，遂令其道穷。伊昔辨福初，胡为迷祸终。

方验嘉遁客，永贞天壤同。

圣人垂大训，奥义不苟设。天道殃顽凶，神明祐懿哲。

斯言犹影响，安得复回穴。鲧瞍诞英睿，唐虞育昏孽。

盗跖何延期，颜生乃短折。鲁隐全克让，祸机遂潜结。

楚穆肆巨逆，福柄奚赫烈。田常弑其主，祚国久罔缺。

管仲存霸功，世祖成诡说。汉氏方版荡，群阉恣邪谲。

謇謇陈蕃徒，孜孜抗忠节。誓期区宇静，爰使凶丑绝。

谋协事靡从，俄而反诛灭。古来若兹类，纷扰难尽列。

道遐理微茫，谁为我昭晰。吾将询上帝，寥廓讵跻彻。

已矣勿用言，忘怀庶自悦。
子玉家宴用前韵见寄复答之
苏轼（宋代）

自酌金樽劝孟光，更教长笛奏伊凉。
（子玉家有笛妓。
）牵衣男女绕太白，扇枕郎君烦阿香。
诗病逢春转深痼，愁魔得酒暂奔忙。
醒时情味吾能说，日在西南白草冈。
緜
佚名（先秦）

緜緜瓜瓞。民之初生，自土沮漆。古公亶父，陶复陶穴，未有家室。
古公亶父，来朝走马。率西水浒，至于岐下。爰及姜女，聿来胥宇。
周原膴膴，堇荼如饴。爰始爰谋，爰契我龟，曰止曰时，筑室于兹。
廼慰廼止，廼左廼右，廼疆廼理，廼宣廼亩。自西徂东，周爰执事。
乃召司空，乃召司徒，俾立室家。其绳则直，缩版以载，作庙翼翼。
捄之陾陾，度之薨薨，筑之登登，削屡冯冯。百堵皆兴，鼛鼓弗胜。
廼立皋门，皋门有伉。廼立应门，应门将将。廼立冢土，戎丑攸行。
肆不殄厥愠，亦不陨厥问。柞棫拔矣，行道兑矣。混夷駾矣，维其喙矣！
虞芮质厥成，文王蹶厥生。予曰有疏附，予曰有先后。予曰有奔奏，予曰有御侮！
镇州晓行呈赵雪屏都御史
区元晋（明代）

向晓长堤信马驰，千峰削玉雨晴时。秋光满目堪描画，黄菊人家锦绕篱。
赠欧阳叔弼学士
陈师道（宋代）

早知汝颍多能事，晚以诗书托下寮。
大府礼容宽懒慢，故家文物尚嫖姚。
只将忧患供谈笑，敢望功名答圣朝。
岁历四三仍此地，家余五一见今朝。
端阳后一日里人送角黍酒至
陈献章（明代）

荷瓢童子问谁家，老妇檐前驻纺车。角黍唤回端午梦，还从艾盏得松花。
题真州广惠仓仓即故船场居南楼及天宁寺后中有大池坐影浸其中
刘宰（宋代）

淅淅风摇丛苇，霏霏雨弄新晴。坐对江南山色，往来无限离情。

坐影参差波面，歌声宛转楼头。已负少年行乐，更输衲子清幽。
送蔡定夫赴湖南提刑二首
杨万里（宋代）

菊後霜前换绣衣，湘南岭北看梅枝。
还将方策汗青语，拈出圆扉草绿时。
四海几人怜我老，三年两作送君诗。
借令贵杀衡阳纸，半幅无妨慰梦思。
书研背
吴之振（清代）

万山木落风凛冽，欲堕未堕寒蟾灭。东方太白光睒睒，残星半点衔岩缺。

破屋老儒手皲裂，麻沙净本钞不辍。诗书发冢冀食报，轩车驷马高门闑。

白头如雪何所求，仰天大笑冠缨绝。
杪春同诸友赴彭比部南湖之游遂眺烟雨楼得开字
方泽（宋代）

烟雨楼前霁景开，乘风相与步虚来。湖光倒写云天入，海气平浮岛屿回。

杯到欲辞花更舞，春归不尽鸟还催。兰桡向晚歌声发，总是清朝白雪才。
楚妃吟
王筠（南北朝）

窗中曙，花早飞，
林中明，鸟早归。
庭前日，暖春闺，
香气亦霏霏。
香气漂，当轩清唱调。
独顾慕，含怨复含娇。
蝶飞兰复熏袅袅。
轻风入裾春可游，歌声梁上浮。
春游方有乐，沈沈下罗幕。
李怀安拥麾入蜀道出鄱江见赠二诗依韵奉酬 其二
王十朋（宋代）

一麾出守楚东城，邂逅论交愧孔程。元礼仙舟行色好，子猷雪棹去心轻。

虎符稔服君家世，雁荡行逃我姓名。酒盏诗篇话时事，江湖何日更寻盟。
湖州歌九十八首 其五十六
汪元量（宋代）

歌风台畔水沄沄，地面官人馈酒荤。
宫女上船嬉一霎，不禁尘土污衣裙。
初夏
陆游（宋代）

梅子生仁已带酸，楝花堕地尚微寒。
室无长物惟空榻，头不加巾但小冠。
蚕簇倚墙丝盎起，稻秧经雨水陂宽。
效原清润身差健，剩欲闲游一跨鞍。
鲫潭霁月
王德元（清代）

云脚初收月正悬，寒潭一碧浸长天。珠光荡漾清波里，稳住骊龙此夜眠。
忆长安。十月
樊珣（唐代）

忆长安，十月时，华清士马相驰。万国来朝汉阙，

五陵共猎秦祠。昼夜歌钟不歇，山河四塞京师。
舟夜
陈展云（清代）

旷野风千里，荒村月四更。寒镫孤夜气，市语冷江声。

吹笛神鱼舞，翻波宿鹭惊。山城何处是，烟草不胜情。
读贾岛集
齐己（唐代）

遗篇三百首，首首是遗冤。知到千年外，更逢何者论。

离秦空得罪，入蜀但听猿。还似长沙祖，唯馀赋鵩言。
送黄门许启衷使安南
王鼎（清代）

交南欲上乞封辞，正值天王嗣位时。使遣近臣谙典礼，袍加极品肃威仪。

庭帏綵拂青云动，浪拍旌摇白日欹。周爰民风勤采纳，回朝应有谏章随。
八声甘州（怀归）
李石（宋代）

向吴天万里、一叶归舟。岁月尽悠悠。有清歌一曲，醉中自笑，酒悠还愁。几度春莺啭午，塞雁横秋。渔笛蓑衣底，依旧勾收。

多谢飞来双鹤，□水边林下，伴我遨游。笑老莱晨昏，色笑为亲留。有向来、素琴三尺，枕一编、《周易》在床头。君知否，家山梦寐，浑胜瀛洲。
避乱深山蒙兄宝君寄牡丹数枝鲜妍不减平日始觉茅檐顿有春色感叹之馀因成拙句
王庭圭（宋代）

乡井彫残屋瓦颓，东风依旧上池台。别来纵值时方乱，春到何池花不开。

骤觉茅檐堆锦绣，未消翠毂走尘埃。勿云去草草无恶，今日遮藏要草莱。
停云
陶渊明（魏晋）

停云，思亲友也。罇湛新醪，园列初荣，愿言不从，叹息弥襟。

霭霭停云，濛濛时雨。
八表同昏，平路伊阻。
静寄东轩，春醪独抚。
良朋悠邈，搔首延伫。

停云霭霭，时雨濛濛。
八表同昏，平陆成江。
有酒有酒，闲饮东窗。
愿言怀人，舟车靡从。

东园之树，枝条载荣。
竞用新好，以怡余情。
人亦有言：日月于征。
安得促席，说彼平生。

翩翩飞鸟，息我庭柯。
敛翮闲止，好声相和。
岂无他人，念子实多。
愿言不获，抱恨如何！
元夕陪须溪野庙观灯
赵文（宋代）

岂能狂落魄，只似醉瞢腾。
媪拜儿看笑，蛮妆鬼见憎。
客中犹有酒，乱后此看灯。
携手沙河路，前身梦里曾。
晚秋雨中同侯度有开集仙伯延清馆
伍瑞隆（明代）

岁月秋期暮，招寻得故欢。闲情池上柳，幽思雨中兰。

绿绮人空老，青云计转难。犹馀双剑在，风雨对君看。
夜宿朴树湾
复显（清代）

夜阑天水共澄清，月落参横正五更。愁到枕边眠未得，晓鸡声里听潮生。
绿坡山居
尹廷高（元代）

十年离乱谩思家，孤负东山几度花。白鹤有心恋华表，青猿无度到天涯。

春风添种陶潜菊，暇日重评陆羽茶。甚欲从君赋招隐，小舟分钓柳边沙。
重阳后十日晚过大伾山 其一
王苏（清代）

杰阁风声响海潮，不胜寒处近层霄。云邀暮色归山寺，虹挟秋光落野桥。

仄径无人支卧柏，清泉终古浸单椒。自怜蒲柳凋零易，济胜常扶瘦沈腰。
诗偈 其二十一
庞蕴（唐代）

有人嫌庞老，庞老不嫌他。开门待知识，知识不来过。

心如具三学，尘识不相和。一丸疗万病，不假药方多。
和前吏部韩侍郎夜泛南溪
姚合（唐代）

辞得官来疾渐平，世间难有此高情。

新秋月满南溪里，引客乘船处处行。
承天候驾四首
皇甫汸（明代）

金舆移旧邸，玉辇出离宫。
侍从多方朔，参乘即卫公。
禊堂逢德多，猎馆报春风。
犹指邯郸路，分明怆帝衷。¤
淮河再雪
杨万里（宋代）

风打波头波打船，并来枕底搅清眠。
先生夜起篷窗看，月满长淮雪满天。
昨脯日脚荡波红，今早天花舞镜中。
雪了又晴晴又雪，海神浑不惜神通。
西蜀歌
薛瑄（明代）

天险不可升，地险犹可登。西蜀之山盘亘大地几万里，层峦叠嶂危峰峭壁何崚嶒。

西岭峨峨太古雪，巫山苍苍晓云白。北有剑阁中天削出石门高，南有峨眉凌空夤缘鸟道窄。

群山合沓险远不可穷，危梯侧径无不相连通。楩楠松柏古木不知数，攒峦架壑阴森蓊郁起烟雾。

野花涧草乱杂难具名，纷葩蒙茸齐沾天雨露。熊罴虎豹猿狖相与为群曹，幽禽怪鸟雄飞雌绕各以时鸣号。

蜀山草木鸟兽之环奇也如此，登高一望但见千里百里峰峦涌翠如海涛。

中有长江横界井络域，发源岷麓东注沧溟无底谷。

深山幽壑溪涧千万支，穿林络石竟与岷江共联属。

蜀水行地山入云，东连吴会西昆崙。梁州旧是禹迹九州地，谁言自古隔绝不与通中原。

忆我总角年，曾来到西川。惟时记一不识百，白头回想空茫然。

前年丹诏下田里，布衣走马见天子。擢官便作大理丞，持节重到三川里。

三川山水得纵观，笑睨重险轻狂澜。不为三峡猿鸣堕清泪，不为五夜鹃啼惨旅颜。

老读古书破万卷，物理深深颇窥见。大莫大于天无际，眼中山水足惊羡。

慨此悠悠险隘区，一分一合千古馀。奸雄割据奴辈尔，干戈盗弄鼠子如。

独想南阳老诸葛，三顾茅庐鱼水合。复汉功留二表中，出师星向五丈落。

至今庙食锦水头，讨贼忠义垂千秋。下视纷纷草窃盗名字，泯没何异狐鼠澌腐埋山丘。

只今天开明运四海为家日，岷江安流道途夷坦险阻失。

我作歌词纪载混一全盛时，期与江山永永传无极。
赠泰霞真士祈雨之验
林景熙（宋代）

火旂燄燄烧坤垠，蒺藜满道风扬尘。槁苗无花不作谷，老农扶杖田头哭。

哭声不为填沟渠，室罄何以供官输。檄龙呗佛寂不应，蜥蜴那能擅权柄。

泰霞真士鞭风霆，绿章叩天天亦惊。玄云沛雨起肤寸，点点都是盘中饭。

须臾收敛归无声，翩然驾虬出山城。我闻调元功自古，亢为常旸伏常雨。

庙堂有道司牧良，坐看玉烛开金穰。淮南捕蝗蝗更在，饥蛟齧人陆成海。

肥羊日日供大官，论功乃使专黄冠。真士寸田无水旱，天机子夜交离坎。
甥嘉谪官过汴僦舍而居以时炎热
李梦阳（明代）

万里严程此一州，问亲娱舅尔须留。迁人宾客休顷户，僦屋炎蒸幸有楼。

穿槛笋高犹足采，戏池鱼美更何求。馆甥旧地花仍好，得暇频来看海榴。
六言
陆游（宋代）

遇合生封万户，厄穷不值一钱。
此是由来事尔，正须到处欣然。
西江月·落日熔金万顷
张孝祥（宋代）

落日熔金万顷，晴岚洗剑双锋。紫枢元是黑头公。佳处因君愈重。
分得湖光一曲，唤回庐岳千峰。清尊今夜偶然同。早晚商岩有梦。
小池二首
白居易（唐代）

昼倦前斋热，晚爱小池清。映林馀景没，近水微凉生。

坐把蒲葵扇，闲吟三两声。

有意不在大，湛湛方丈馀。荷侧泻清露，萍开见游鱼。

每一临此坐，忆归青溪居。
晚登昆山过泗州塔院访二陆读书台
王昶（明代）

抚序属萧森，缄情慕婉变。迢迢谷水阳，啸侣惬微眷。

塔院迹未湮，书台胜堪玩。永怀南国纪，似愧东曹掾。

成都误因依，壮武枉论荐。遂蒙酪奴讥，终轸鹤唳叹。

朅来奠莼羹，兰植信幽赞。徘徊吊古余，毕景下丛灌。

从知才患多，庶几性能缮。
次韵谢家载昭惠紫含笑一本二首 其一
林朝崧（清代）

主人情重许移栽，底事风前笑脸开？应笑分司狂杜牧，一言乞得紫云来。
洋州三十景 其八 二乐榭
鲜于侁（宋代）

琴跻积翠外，絺结穹隆间。轩槛最佳处，四顾惟江山。
浣溪沙
周弼（宋代）

朴朴精神的的香。荼コ一朵晓来妆。雏莺叶底学宫商。

著意劝人须尽醉，扶头中酒又何妨。绿窗花影日偏长。
瓯北谭祁阳往事有感次韵
王嵩高（清代）

黄粱梦里记曾游，争羡陶公督八州。燕去空堂巢已覆，鹤归华八冢难求。

论诗跌宕须眉在，话旧凄凉涕泗流。同是故人兼故吏，相看霜雪各盈头。
自造口放舟至道林院偶题
赵蕃（宋代）

晓起乘舟江上凉，昼携蕲竹卧僧房。
隐雷骤作分龙雨，限我潇潇幽梦长。
和微之诗二十三首。和我年三首
白居易（唐代）

我年五十七，荣名得几许。甲乙三道科，苏杭两州主。

才能本浅薄，心力虚劳苦。可能随众人，终老于尘土。

我年五十七，归去诚已迟。历官十五政，数若珠累累。

野萍始宾荐，场苗初絷维。因读管萧书，窃慕大有为。

及遭荣遇来，乃觉才力羸。黄纸诏频草，朱轮车载脂。

妻孥及仆使，皆免寒与饥。省躬私自愧，知我者微之。

永怀山阴守，未遂嵩阳期。如何坐留滞，头白江之湄。

我年五十七，荣名得非少。报国竟何如，谋身犹未了。

昔尝速官谤，恩大而惩小。一黜鹤辞轩，七年鱼在沼。

将枯鳞再跃，经铩翮重矫。白日上昭昭，青云高渺渺。

平生颇同病，老大宜相晓。紫绶足可荣，白头不为夭。

夙怀慕箕颍，晚节期松筱。何当阙下来，同拜陈情表。
隐者
胡仲弓（宋代）

种药满山巅，山衣木叶联。
有时持杖出，只到洞门前。
击石求鲜火，敲冰引滞泉。
深居聊避世，不为学神仙。
次韵丁簿杂兴 其五
汪晫（宋代）

祥凤鸣高梧，■鴳伏短篱。人行谨所趋，畏途或平逵。

如饮钵中水，冷暖能自知。我愿歌考槃，侯遇亦未迟。
题淮阴孙簿壁
张耒（宋代）

荒凉官舍对淮流，樽酒相逢为少留。
夹道老椿鸦哺子，隔墙荒草牧呼牛。
渡头人散前村市，天际帆来何处舟。
自古诗人最多感，新篇应解写骚愁。
农难
梅尧臣（宋代）

稂莠非所殖，嘉禾共一田。
老农实恶之，岂共时稼捐。
管蔡与盗实，同气讵能迁。
周公不妨圣，柳惠不妨贤。
贤哉彼薅矣，取舍得其然。
夜行船（赠赵梅壑）
吴文英（宋代）

碧甃清漪方镜小。绮疏净、半尘不到。古鬲香深，宫壶花换，留取四时春好。

楼上眉山云窈窕。香衾梦、镇疏清晓。并蒂莲开，合欢屏暖，玉漏又催朝早。
江上冬日效石湖田园杂咏体
萧澥（宋代）

溪落洲荒水半篙，枯杨两岸冷萧骚。
田家预办来年事，加得陂头一丈高。
夜坐
曹彦约（宋代）

道人心事略幽闲，落在星流羽檄间。
吏退灯明书到眼，袖炉烘暖鹧鸪斑。
东庵舒老出徐兔图障求诗章末兼戏行叟
李彭（宋代）

宛陵包虎天下无，徐生之兔画作殊。眼明忽见此粲者，在笥不独藏于菟。

平冈雄兔脚扑朔，草树深烟纷漠漠。悬知丹青相拂斫，不怕苍鹰头戴角。

坡陀雌兔眼迷离，拊怜大儿携小儿。衔粟分甘且疗饥，学母由来无不为。

东庵道人念俱寂，遣予不复嘲热客。生绡新图聊一出，便觉野风来四壁。

缅怀中有衣褐徒，不牙不角真趺居。莫令举网拔豪族，汤沐管城还自娱。

黑头归来能自了，岩壑犹堪伴猿鸟。
绿锦池为定侯赋
刘永之（明代）

官沼湛芳泉，红栊照绮钱。藻丝翻玉鲤，柳叶曳金蝉。

日护瑰文丽，云回碧甃圆。凌波乘洛佩，向月映湘弦。

树影浮觞近，花阴列籍连。鉴湖宾客在，共赋绿荷篇。
垂柳
邵雍（宋代）

门前垂柳正依依，更被东风来往吹。
忘了自家今已老，却疑身是少年时。
鹊桥仙（三月廿一）
梅坡（宋代）

华桐日永，泛兰风细，节近朱明十日。玉麟何事吐书来，瑞世应、文章东壁。

绿衣戏彩，金樽酌醴，兰玉阶庭森列。更看千岁树青青，管取并、三槐手植。
送墨潜亨
邹浩（宋代）

少室峰前松插天，栋梁馀力焕青编。东斋政欲捐书坐，往助子云成太玄。
正月十六日园中偶赋
陆游（宋代）

又向柴荆过上元，豪华前事不须论。
偶逢花发闲持酒，不得人扶嬾出门。
薄技号山曾献玉，荣途染指亦尝鼋。
年来洗尽东陵梦，瓜垄萧萧老故园。
咏史诗。洞庭
胡曾（唐代）

五月扁舟过洞庭，鱼龙吹浪水云腥。

轩辕黄帝今何在，回首巴山芦叶青。
拟古
赵处澹（宋代）

涉江采芙蓉，皎皎外名利。
采之遗所思，共此无尘意。
所思在芝田，道远莫之致。
悠然对芳草，绿满江南地。
除夜
穆修（宋代）

灯前清泪落衣间，守岁分为客是闲。
老母今春年七十，寿觞争忍对慈颜。
和微之燕西湖
韩维（宋代）

三月韶华大半过，好花零谢已无多。
暮年光景如残梦，浮世尘劳付浩歌。
游子有时眠岸草，啼禽终日在庭柯。
白头不作垂钩客，辜负春湖十里波。
姑苏台
释元肇（宋代）

古今兴废事，天地不能齐。水阔连湖外，山多在郭西。

登临烟雨后，怅望夕阳低。若问乌栖曲，城头夜夜啼。
谒金门·春不老
佚名（宋代）

春不老。细数花风犹到。挥翰玉堂应早早。花知中令考。词进芳笺才调。文饮清樽怀抱。一片潇湘供一笑。楚山青未了。
游东坡十一绝 其十
王十朋（宋代）

批风抹月五经年，吟尽淮南尽处天。独与元之韩魏国，神交千古作三贤。
书秋谷诗集后 其二
薛宁廷（清代）

昔梦之帝所，一聆《霓裳曲》。谣诼妒蛾眉，酒食生岸狱。

归坐沧浪亭，临流濯我足。绮语出金仙，冰衔换玉局。

岭海发奇情，秃豪脱羁束。诗留天地间，何啻为令仆。
赠题兜率寺闲上人院
杜荀鹤（唐代）

人间寺应诸天号，真行僧禅此寺中。百岁有涯头上雪，

万般无寺耳边风。挂帆波浪惊心白，上马尘埃翳眼红。

毕竟浮生谩劳役，算来何事不成空。
杂诗 其二十
唐庚（宋代）

万里非吾土，三年失我常。只愁鸢跕跕，敢作鹤昂昂。

白竹连闽越，黄云入夜郎。何时返栖息，谁为问桃娘。
相逢行
周用（明代）

虞卿辍著书，杖策入金台。冠盖青云合，轩车紫雾开。

北杓转西指，西日屡东回。如何羁客久，未获介人来。

千金买斛酒，一日倾一杯。酒阑风尘扇，咫尺不相见。

不见愁此心，山高复水深。食玉炊丹桂，囊琴卷布衾。

驱车卖旧帏，出郭叹斯时。忽见鲁连子，走马到何迟。

慰问不得意，各言前相思。举杯酌流水，解琴调素丝。

一弹渭水怨，再奏西山悲。曲路各南北，会面未能期。
簿舍四堂
奚商衡（宋代）

粗官到眼惟朱墨，个里清虚却可人。
晓径忽闻花信早，晚窗时对月痕新。
客来但怪阶庭寂，昼永偏於枕簟亲。
莫莫只求閒里过，抗颜何苦拜车尘。
江南柳·江南柳
郑梦周（元代）

江南柳，江南柳，春风袅袅黄金丝。
江南柳，年年好，江南行客归何时？苍海茫茫波万丈，乡
关远在天之涯。
天涯之人日夜望归舟，坐对落花空长叹。
但识相思苦，那识行人行路难。
人生莫作远游客，少年两鬓如霜白。
九日会客面岳亭以采纳菊东篱下悠然见南山分
高斯得（宋代）

四运相摧斥，秋容忽而改。
英英晚节花，含霜发鲜彩。
游子感萧辰，命侣登爽垲。
湘山俨横陈，秀色如有待。
独怜祝融峰，尽日埋叆叇。
安得诛云师，吾将罪真宰。
悠悠元亮心，千载宛如在。
遥知把不盈，搔首终朝采。
胜达不可追，迷涂谁堪悔。
弃置勿复谈，且复浇磊磈。
西湖八景 其三 古堞斜阳
徐熥（明代）

百尺高楼接女墙，犹传闽越旧封疆。可怜霸业归何处，惟有寒鸦带夕阳。
午窗
韩淲（宋代）

午窗寒日听松风，散发梳头睡眼中。情话堂深书帙满，老身何地不从容。
和惠思岁二日二绝
王安石（宋代）

沙砾藏春未放来，荒庭终日守陈荄。
遥怜草色裙腰绿，湖寺西南一径开。
自君之出矣
韩殷（明代）

自君之出矣，寒尽岁还来。妾心如铁石，争向被春催。
赠龄首座主庵 其五
释慧空（宋代）

说圆不觉拖泥水，立悟分明落二三。要得不移毫发许，宝云山里宝云庵。
和韵赠东川别东川至先与余游黄山
庄昶（明代）

白帽何来坐我斋，衣裳片片是云裁。便同云水千峰去，也做神仙两月来。

世路可终无活水，乡山元旧傍天台。相逢眉宇居然别，莫怪山中伴侣猜。
水仙花
张新（明代）

玉质金相翠带围，霜华月色共辉辉。江妃方欲凌波去，汉女初从解佩归。
衰疾
陆游（宋代）

衰疾怜新鬼，狂豪尚故吾。
棋常先客著，行不许儿扶。
砚润闲蟾滴，香残冷鸭炉。
自怜风味在，尚欲泛江湖。
石竺山迟陈道育不至
徐熥（明代）

正苦经年别，终违数里程。谈应虚玉麈，梦已断瑶笙。

报客空劳鹤，怀人独听莺。一灯松影里，吟卧若为情。
莲池
刘攽（宋代）

莲花水底红，荷叶岸边风。五月蝉鸣后，君应爱此中。
清平乐（石榴）
刘辰翁（宋代）

深红半面。一似墙头见。草树池塘青一片。独倚阑干几遍。

更谁塘袖朱唇。火云相对英英。笑杀牡丹正午，离披不任看承。
吊孙白谷尚书并题遗像 其二
焦友麟（清代）

流涕登坛想誓师，伤心裹革竟无尸。一门血化殷家井，六尺孤存赵氏儿。

祠庙全家馨俎豆，丹青异代仰须眉。遗编定有龙蛇护，正气长存信国诗。
石岩
蒋之奇（宋代）

紫翠望云岚，山前一径杉。冥冥烟雨里，枉道访仙岩。
谢公亭（盖谢脁、范云之所游）
李白（唐代）

谢公离别处，风景每生愁。
客散青天月，山空碧水流。
池花春映日，窗竹夜鸣秋。
今古一相接，长歌怀旧游。
听雪斋分韵得度字
昂吉（元代）

把酒临前轩，积雪满行路。清唱回春风，夜色在高树。

主人雅好客，殷勤道情愫。欢极座屡更，杯深不知数。

酒阑看雪行，亭亭水中度。
湘阴舜妃庙
蓝智（明代）

虞帝南巡日，英皇北望时。翠华春不返，碧草暮相思。

万里重湖水，空山二女祠。沉珠真自惜，埋玉竟谁知。

斑竹留双泪，苍梧隔九疑。天涯龙驭远，镜里凤情悲。

巫雨凄残梦，湘云蔼暝姿。渚芳迎杂佩，波影动灵旗。

惨淡思韶舞，凄凉咏楚辞。空馀清夜瑟，幽怨托哀丝。
长相思（客中景定壬戌秋）
刘埙（宋代）

雾隔平林，风欺败褐，十分秋满黄华。荒庭人静，声惨寒蛩，惊回羁思如麻。庾信多愁，有中宵清梦，迢递还家。楚水绕天涯。黯销魂、几度栖鸦。

对绿橘黄橙，故园在念，怅望归路犹赊。此情吟不尽，被西风、吹入胡笳。目极黄云，飞渡处、临流自嗟。又斜阳，征鸿影断，夜来空信灯花。
次韵王给事观殿试唱名 其一
韩驹（宋代）

已对丹墀眼尚生，金茎晓露逼人清。非关董相三篇切，自是重华四目明。

勇似风摧山岳势，罢如雷卷海波声。曾叨应奉宫门外，老去空惊岁籥更。
禅人并化主写真求赞
释正觉（宋代）

雪发霜髭，古岩阿师。
坐寒空劫眼，机活用时眉。
文殊靠倒维摩诘，帝释仰赞须菩提。
如今喫饭下堂去，谁敢等闲欺石梯。
晤宝应王太守孟亭於白门因乞其购梁公狄先生兄弟遗集
全祖望（清代）

葭湖有寄公，鹪林好兄弟。我求五噫文，廿年萦梦寐。

莫道羊叔子，不如铜雀妓。
望海潮
张藻（清代）

露零金井，尘清玉宇，双蓂呈瑞新秋。佳气郁葱，祥烟缭绕，玉门新诞风流。宾客竞回眸。庆虎头食肉，燕颔封侯。骨相非凡，便宜谈笑上瀛洲。

青衫莫欢淹留。有儿孙兰玉，不负箕裘。莲幕向来，花城今日，不妨小试良筹。名姓在金瓯。看佩珂鸣玉，促侍宸旒。直待功成名遂，归作赤松游。
题瓮斋
白玉蟾（宋代）

万轴牙签聚碧芸，数间茅屋锁闲云。
莺吟芍药一歌女，蚁绕菖闲万水军。
香穗横窗盘瘦影，茗花浮枕斗清芬。
琴心三叠昼眠觉，熟读数篇韩柳文。
送丁南一
刘克庄（宋代）

畴昔奇君志不凡，天风万里送云帆。
只须读赋惊崔郾，何待移云祝陆傪。
墨点不施红勒帛，锦衣与换白襕衫。
定知慷慨丹墀对，千载平津尚有惭。
送边上从事
周繇（唐代）

戎装佩镆铘，走马逐轻车。衰草城边路，残阳垄上笳。

黄河穿汉界，青冢出胡沙。提笔男儿事，功名立可夸。
谒金门·溪边屋
吴潜（宋代）

溪边屋。不浅不深团簇。野树平芜秋满目。有人闲意足。旋唤一尊醽醁。菱芡煮来新熟。归去来辞歌数曲。醉时无检束。
入狱第一百三
文天祥（宋代）

眼前列杻械，熊挂玄蛇吼。
夜看丰城气，朝光入甕牖。
重送
文同（宋代）

一生自守至如此，惟道外皆非所亲。
顾已通塞尽有命，是身可忍求因人。
六月十四日后殿侍立新永康太守成嘉甫朝辞奏
魏了翁（宋代）

严精伐鼓趋晨鸡，龙媒戒仗喑无嘶。
宰臣奏事左墄降，史臣曳无东阶跻。
永康太守臣申之，上殿音吐干虹蜺。
曰臣前领大农簿，试郡得请今当西。
鞑人求通反其使，金人匿壮招叶携。
勿言残金继前好，将贰鞑靼摇青齐。
时将有反事有间，玩岁愒日忧噬脐。
皇帝瞿然日是是，伸颐颔首天听低。
贴黄更请磔叛将，褒恤死事不可稽。
散关皂郊已平地，白环黄牛犹溃堤。
分台列阃越秦视，体统涣散人情睽。
上云私意误大事，谆谆切切重提撕。
申之又言故臣丙，昔尝有德于坤倪。
上雇指臣曰安丙，申之顿首如含凄。
纷纷交情异生死，独此推本祛群迷。
臣时张拱立帝傍，螭头恨无千赫蹏。
为王留行力不足，戴目处此羞梁鹈。
宫无小大莫非事，勇为天子绥群黎。
天如有意听臣归，问天重乞青玻瓈。
题林彦达临老米云山
龚璛（元代）

海岳山前路不分，无穷天地几氤氲。形形色色今犹古，长待幽人卧白云。
伤靡草
雍陶（唐代）

靡草似客心，年年亦先死。无由伴花落，暂得因风起。
看花回
陆求可（清代）

十里西湖二月天。红紫暄妍。苏公堤上沽春酒，向桃溪李径留连。

花神如解意，尽吐樽前。

醉折红英插帽檐。春色嫣然。金铃着意深深护，忍听林表啼鹃。

止容轻粉蝶，双宿双穿。
临江军守臣陈公
刘麟瑞（元代）

衡湘斡腹抵清江，太守乘城誓不降。哨马远嘶惊坠镝，雄兵遥吒殒飞鏦。

玉麟符已还宸陛，金凤洲堪隐帅幢。寄语豫章徐孺子，闻孙勋业叹无双。
武昌遇郑苏龛追悼亡友林怡庵
周家禄（清代）

谢舅何甥并一时，逢君偏恨十年迟。尊前海错思珧柱，汉上秋山对鬓丝。

举世不为犹好句，九原可作剩哀词。北来旧对知谁在，日没黄垆冻酒卮。
醉春风·陌上清明近
佚名（宋代）

陌上清明近。行人难借问。风流何处不来归，闷闷闷。回雁峰前，戏鱼波上，试寻芳信。夜久兰膏烬。春睡何曾稳。枕边珠泪几时乾，恨恨恨。惟有窗前，过来明月，照人方寸。
兰陵王（渭城朝雨）
彭履道（宋代）

章台路。西出重城几步。秦楼晓、花气未明，一霎空濛洗高树。行花半倚户。飞去黄鹂自语。秋千小，不系柳条，惟有轻阴约飞絮。

钿车暗相遇。早拂拭红巾，初放鹦鹉。闻歌犹是淋铃处。掩面鸣筝，倚垆呼酒，东风重记旧眉妩。报伊共歌舞。西去。屡回顾。渐客舍荒凉，嘶马先驻。玉关万里知何许。但倦拥荒泽，瓜洲难渡。将军垂老，望故国，夜寒苦。
京都次马伯庸尚书
曹元用（元代）

滦水桥边御道西，酒旗閒挂暮檐低。春从绿树阴中老，云补青山阙处齐。

画戟遥临青琐闼，紫骝解惜锦障泥。鸾凰自为明时出，宜傍上林高处栖。
照君辞
释智圆（宋代）

昭君停车泪暂止，为把功名奏天子。
静得胡尘唯妾身，汉家文武合羞死。
春日田园杂兴
李萼（宋代）

村居只是旧衣冠，北墅南园熟往还。
雨外泥深牛过觫，花边风暖鸟开半。
躬耕自得莘郊乐，日涉谁知陶迳闲。
只说桑庥元自好，不须释丰叹时艰。
和夷齐西山歌
文天祥（宋代）

小雅尽废兮，出车采薇矣。
戎有中国兮，人类熄矣。
明王不兴兮，吾谁与归矣。
抱春秋以没世兮，甚矣吾衰矣。
感古十首
胡仲弓（宋代）

管蔡厄周公，陈蔡厄公子。
圣人於此时，所俟惟一死。
弦歌乃逢於，赤舄亦几几。
未明周孔心，道统安所恃。
天苟丧斯文，坠地扶不起。
故太夫人章氏挽词二首 其二
范成大（宋代）

积庆今如许，生儿得宁馨。轲亲躬授教，韦子世传经。

寿斝明卿月，安舆拱使星。市桥何处在，梦断一溪青。
谢袁起岩使君借贡院居
陈造（宋代）

书生叹漂流，卜筑定何日。
折腰为斗升，问舍羡九一。
诸公有好事，往往遂所气。
悬知许黔突，当复念容膝。
史指挥作堂学傍名泮邻
吴当（元代）

旌棨将军第，今联孔子堂。泮泉通射圃，庭草映宫墙。

义训三迁旧，家声五桂香。城南天咫尺，驻屐许相将。
游西山归泛石湖
文森（明代）

春声病起到山家，落尽山中桃李花。十日遍游那得尽，村村坞坞焙山茶。
送师道弟守德庆
陈宓（宋代）

乃父高皇侍从臣，汝今潜邸牧疲民。
天低日近偏临照，士旷人稀费抚循。
得暇诗书休释手，先公法律自治身。
舟来勿寄南方物，只寄平反惬老亲。
和陈生三首
胡寅（宋代）

车尘马足两纷纶，谈叟浑如谷口真。
闹里光阴渠不驻，静中滋口我尝新。
高眠展转三竿日，熟饮频烦一瓮春。
请看夏畦劳瘁者，岁寒当与子相亲。
桂隐纪咏·俯巢轩
张镃（宋代）

化国舒长日，林隈分外知。
年年庭荫匝，数遍鹊寻儿。
郡城赠金溎生表兄一百韵
缪荃孙（清代）

东南沟水流，西北浮云翔。世事多变幻，耆旧言之详。

耆旧今为多？我友金粟香。粟香本诗人，生日同渔洋。

问年十五六，负笈游衡湘。撷华俪琼玖，造语协丝簧。

频年作客游，就婚来会昌。郁孤何苍苍，赣水何汤汤。

登高擅能赋，惊倒吴子章。江右六七郡，吟屐多徜徉。

卯秋八九月，挟策趋天阊。我时得微官，萧寺侨东厢。

叩门一把臂，契洽胜寻常。壮怀露颜色，古谊洽肺肠。

迄今三十年，白首毋相忘。君旋捧官檄，重溟赴五羊。

东南海上山，一气衔青苍。天风和海涛，长歌声琅琅。

粤东诸大吏，能容狂士狂。异质宝干莫，空群矜鹔鹴。

大长胡汉台，降王歌舞冈。画佛菩提纱，得月风幡堂。

红柿暖织锦，丹荔甘填筐。夜雨啼鹧鸪，春云连桄榔。

新调徵藕丝，隽语谐周姜。祥符老都转，称之百夫望。

榷盐来苍梧，驾湖泛春强。无水不罗纹，有石皆奇礓。

都峤古洞天，丰碑生珲光。竹垞所未见，兰修所未详。

好古幸君逢，收拾归奚囊。郭东酌冰泉，新铭𨭽漫郎。

题词遍海内，东笋压归装。大府弟一流，人望南皮张。

池馆辟题襟，曲折沿城隍。宾客远招致，接席皆班扬。

我也虱其间，屠陶同雁行。君时参幕府，借箸资劻勷。

久别幸重逢，喜极翻凄凉。名区聊笠屐，快饮罗酒浆。

三君澄海楼，十子抗风廊。蒲涧挹清流，花田俪陈芳。

旧交南雪叶，逸侣随山汪。一一相周旋，有和君必倡。

我归主南菁，君领赤溪疆。新邑诸草创，甘雨苏疲氓。

考古小志成，上企武功康。春晖岂不恋，肃肃飞严霜。

我北君自南，后先还江乡。麻衣各被体，执手涕沾裳。

相约同弃官，高隐城西庄。枌榆依里社，芋栗充资粮。

矮栅驱鸡豚，丛祠报虸蚄。日种陶公秫，野植武侯桑。

古寺访天宁，烟雨何淋浪。禅门深以邃，创造由萧梁。

好友陆与丁，谈宴青豆房。出郡趋县城，水程百里强。

鲤桥折杨柳，鸭荡牵菰蒋。宋刹先访碑，沙壖议筑塘。

冬月万宝成，家家堆稻粱。邑宰折柬招，是日正开仓。

酉秋大比年，复泛金陵航。湖波狎玄武，山饭餐清凉。

娱园一廛就，薛庐三径荒。沙连白鹭洲，路断朱雀桁。

畅游足吟咏，怀古多慨慷。君家贤子孙，黉门报初桄。

一家擅诗才，七叶传书香。强国在变法，天语真煌煌。

取士凭文艺，贻毒自季唐。荏苒千馀年，末流益蜩螗。

自矜抱珠骊，殊类转丸蜣。绝学口专门，奇才征上庠。

武功必孙吴，治理必管商。千寻多秀干，百鍊成金刚。

古制法三代，何云效蛮伧。非惟异强弱，直可徵兴亡。

正伪推苏绰，失言嗤王雱。诗书岂高束，斤斧肯自戕。

蛮通贵一贯，执滞还两妨。惟恐片言出，几致两目瞠。

一生维大厦，未免不自量。君今谢尘牍，我犹守缣缃。

刻书抱同志，仰绍张鲍黄。校来真埽叶，照去或然糠。

澄江名著作，传世尚未央。天吝剞劂赀，此愿终难偿。

读君杂忆诗，读之多感伤。处士腹中言，葛仙肘后方。

无声意恻恻，有感心皇皇。理若机丝抽，才如云锦飏。

如驰讶西日，化异悲北邙。前修仍渺渺，后顾殊茫茫。

晚景迫崦嵫，何敢希春阳。旧雨一朝聚，新诗百韵长。

花坞夕阳明，试进婪尾觞。
景灵宫奉册实一首
真宗（宋代）

穆穆真宗，锡义蕃昌。
飚轮临贶，谆诲洞彰。
虔崇懿号，祗答景祥。
至诚致享，降福无疆。
赠袒肩和尚
杜荀鹤（唐代）

山衣草屐染莓苔，双眼犹慵向俗开。若比吾师居世上，

何如野客卧岩隈。才闻锡杖离三楚，又说随缘向五台。

乘醉吟诗问禅理，为谁须去为谁来。
复陈公懋
罗伦（明代）

年年九日登高处，野老悲歌可奈何。篱落秋香簪后少，关河春草望中多。

浮云万里天悭雨，明月千川水漫波。闲得百年怀抱在，白头林下看蹉跎。
南乡子
吴潜（宋代）

去岁牡丹时。几遍西湖把酒卮。一种姚黄偏韵雅，相宜。薄薄梳妆淡淡眉。

回首绿杨堤。依旧黄鹂紫燕飞。人在天涯春在眼，凄迷。不比巫山尚有期。
陪诸君会史馆园
蔡襄（宋代）

名园霁宿雨，春日正和柔。
花香泛草际，竹景摇清流。
鸣禽自往还，游鱼时沈浮。
出门市朝喧，爱此林亭幽。
况陪君子讌，飞斝更相酬。
亦有佳人携，豔歌青眉愁。
佳人足娱适，远思何夷犹。
故乡去千里，野堂临溪头。
梦寐别四载，南望无时休。
王粲昔从军，登楼以销忧。
今予岂不然，每到终迟留。
偈颂一百三十三首 其一○五
释法薰（宋代）

肥儱俑，无腹孔。不识字，有钱用。
舟行
释文珦（宋代）

艇子归来月未升，汀洲宛转夕烟凝。
荧荧一点垂杨下，知是渔人结网灯。
钱维城峭壁寒林
弘历（清代）

枯枝无叶有丹青，架水天然合草亭。过壁烟云饶变态，倚栏高士独延停。
春日郊行
王曼之（宋代）

出门逢柳色，忽过野桥西。
坐石看潮长，隔花闻鸟啼。
地随芳草尽，树与夕阳齐。
不是桃源路，行人亦自迷。
悼赵提干
孙应时（宋代）

一第规模胜，双楼气象高。
生涯轻阿者，来往属吾曹。
落落心非浅，冥冥数莫逃。
含悽想平昔，不忍过江皋。
满庭芳 悟生死
马钰（金朝）

七十韶华，暂时光景，寻思一向沉吟。酸辛入鼻，苦痛事攒心。生死都来两字，既生身、有死相临。堪养氯，要逃生死，物外去搜寻。心开通妙用，火中养木，水里生金。把乾坤骨髓，收向朱林。龙虎变成婴姹，灵灵显、岂论阳阴。无生灭，真真了了，跨鹤上瑶岑。
宣城倅馆
吴山（宋代）

一年荒宿敬亭岚，世路如今亦颇谙。
鸦带夕阳来舍北，雁传秋信到江南。
王曾素志非温饱，毛义微名为旨甘。
料得倚门凝望切，东风何日拥归骖。
宫词二首
张祜（唐代）

故国三千里，深宫二十年。
一声何满子，双泪落君前。

自倚能歌日，先皇掌上怜。
新声何处唱，肠断李延年。
奉和天枢成宴夷夏群僚应制
李峤（唐代）

辙迹光西崦，勋庸纪北燕。何如万方会，颂德九门前。

灼灼临黄道，迢迢入紫烟。仙盘正下露，高柱欲承天。

山类丛云起，珠疑大火悬。声流尘作劫，业固海成田。

帝泽倾尧酒，宸歌掩舜弦。欣逢下生日，还睹上皇年。
李皋试诗
何仲举（唐代）

似玉来投狱，抛家去就枷。可怜两片木，夹却一枝花。
送庄明府考绩之京
李瑜（明代）

万户欢腾五裤歌，三年羙锦感民多。农耕陇上无收犊，渔卧江头不脱蓑。

虎渡江灵时雨化，琴鸣单父晓风和。追随不觉征途远，儿女情深日易过。
葵花
吴子良（宋代）

花生初咫尺，意思已寻丈。
一日复一日，看看众花上。
寿入州徐守三首
王之望（宋代）

仆射文章六百春，人间又见石麒麟。
朱颜白发古仙伯，和气清风今德人。
出处三朝常守道，承宣千里更宜民。
圣时共政须耆旧，归去千秋辅紫宸。
再和
晁说之（宋代）

人生行乐留连耳，何用千锺贮宝玑。
主簿休官如习早，使君下榻似陈稀。
已看燕寝玉如意，更听雕梁金缕衣。
莫道塞垣风景恶，开花何处待郎归。
舟出车新桥
方回（元代）

市声巷语哭还歌，客舍喧啾奈汝何。
才出城闉愁眼豁，适逢秋霁病身和。
力行古道于时背，心感皇天所相多。
鸿雁稻梁焉用足，政须寥廓谢虞罗。
谒浴
钱时（宋代）

京尘满面更新晴，暖得人来分外春。手掬温泉聊一洒，先生元是出尘人。
树阴偶坐
刘敞（宋代）

朝阳送微暖，晴霭入寒空。负暄春盎盎，探策乐融融。

松下坐忘返，树端遥见红。喟然感时节，举酒属邻翁。